Године 1937, вратио се у Београд на факултет, али су му очи оболеле па је морао да упише Филозофски факултет 1938. и истовремено се укључио поново у рад револуционарног студентског покрета. Исте године примљен је за члана Комунистичке партије Југославије. Године 1939. и 1940. радио је у огранку технике ЦК КПЈ. Тај рад га је одвојио од политичког и организационог рада на територији ОК КПЈ за Пожаревац. На тражење Окружног партијског повереништва ослобођен је тога рада и враћен на рад у Пожаревац као члан Окружног повереништва КПЈ, где је својим радом допринео да се прошири утицај КПЈ на селу. На тој дужности га је затекла окупација Југославије.